b'\n_START_ARTICLE_\nArnon Milchan\n_START_PARAGRAPH_\nArnon Milchan (s. Rehovot) on entinen jalkapalloilija, entinen Mossadin ty\xc3\xb6ntekij\xc3\xa4, lannoiteyritt\xc3\xa4j\xc3\xa4, menestynyt elokuvatuottaja sek\xc3\xa4 er\xc3\xa4s maailman rikkaimmista henkil\xc3\xb6ist\xc3\xa4. Milchan on uskonnolliselta vakaumukseltaan juutalainen. Nuorena Milchan pelasi jalkapalloa Maccabi Tel Aviv -joukkueessa sek\xc3\xa4 Israelin maajoukkueessa. My\xc3\xb6hemmin h\xc3\xa4n opiskeli Geneven yliopistossa. T\xc3\xa4m\xc3\xa4n j\xc3\xa4lkeen h\xc3\xa4n alkoi kehitt\xc3\xa4\xc3\xa4 is\xc3\xa4ns\xc3\xa4 lannoiteyrityst\xc3\xa4, josta tuli lopulta Israelin menestyneimpi\xc3\xa4. Vuonna 1991 Milchan perusti New Regency Productions -yrityksen, ja h\xc3\xa4nest\xc3\xa4 tuli er\xc3\xa4s Hollywoodin t\xc3\xa4rkeimmist\xc3\xa4 elokuvatuottajista. H\xc3\xa4nen tuottamiaan elokuvia ovat muun muassa Fight Club, Pretty Woman, Mr. ja Mrs. Smith, Once Upon a Time in America ja Natural Born Killers._NEWLINE_Milchan harjoittaa my\xc3\xb6s hyv\xc3\xa4ntekev\xc3\xa4isyytt\xc3\xa4. Er\xc3\xa4s h\xc3\xa4nen lahjoituskohteistaan on Yitzhak Rabin Center, jolle h\xc3\xa4n on lahjoittanut miljoona dollaria.'